**Կոստանտին Սարաջևի անվան երաժշտական դպրոց**, երաժշտական կրթադաստիարակչական ուսումնական հաստատություն Երևանի Արաբկիր վարչական շրջանում։

Պատմություն
-----------

ՀԽՍՀ կառավարությանն առընթեր արվեստի գործերի վարչության 1952 թվականի հոկտեմբերի 8-ի հրամանով Երևանում բացվել է երաժշտական դպրոց, որը տեղակայվել է Ա. Միկոյանի անվան վարչական շրջանի մեկհարկանի հին շենքում, ունեցել է 6 դասասենյակ և 35 աշակերտ։ Դպրոցը հիմնադրվել է երաժիշտ Ջիվան Տեր-Թադևոսյանի և նրա շուրջը համախմբված մանկավարժների ջանքերով։ Ի սկզբանե դպրոցում գործել են 3 բաժիններ՝ դաշնամուրի, լարային և տեսական առարկաների։ 1953 թվականից կոմպոզիտոր Գեղունի Չթչյանի նախաձեռնությամբ դպրոցում ստեղծվել և մինչ օրս գործում է ստեղծագործական բաժինը։

1954 թվականից դպրոցն անվանակոչվել է երաժշտական-հասարակական գործիչ Կոստանտին Սարաջևի անունով։

1956 թվականին Քանաքեռում բացվել է Սարաջյանի անվան երաժշտական դպրոցի մասնաճյուղ, որի հիման վրա 1957 թվականին բացվել է նոր երաժշտական դպրոց (այժմ՝ Ա. Տեր-Ղևոնդյանի անվան երաժշտական դպրոց)։ Սարաջյանի անվան երաժշտական դպրոցը մեծապես նպաստել է նաև թիվ 13, այժմ Ղազարոս Սարյանի անվան արվեստի դպրոցի կազմավորմանն ու կայացմանը։ 1960-ական թվականներին դպրոցը տեղափոխվել է նոր շենք։ 1964-1965 թթ․ երաժշտական դպրոցների հանրապետական առաջին մրցույթում փայլուն հաղթանակ տարան Սարաջյանի անվան երաժշտական դպրոցի Սերգեյ Արազյանի թավջութակի դասարանի 4 սաները՝ արժանանալով 1-ին և 2-րդ մրցանակների։ Այդ հաջողությունը խթան հանդիսացավ դպրոցի հետագա զարգացմանը։ Ստեղծվեց պատանի թավջութակահարների անսամբլը ( ղեկ․՝ Սերգեյ Արազյան) և կամերային նվագախումբը (ղեկ․ Ա․ Այդինյան)։ 1968-ին Սիգիզմունդ Ներսիսյանի նախաձեռնությամբ բացվեց հանրապետությունում առաջին հարվածային գործիքների դասարանը։ 70-ականներին երաժշտական դպրոցը թևավորեց զարգացման նոր շրջան:1970 թ-ի նոյեմբերին տնօրեն է նշանակվել լարային բաժնի վարիչ՝ թավջութակահար Սերգեյ Արազյանը և քառորդ դար հաջողությամբ վարել այդ պաշտոնը։ Այդ տարիներին իրականացվեցին բազմաթիվ ստեղծագործական ծրագրեր։ Մանկավարժական և գեղագիտական դաստիարակության աշխատանքներին զուգահեռ կառուցվեց կից մասնաշենքը։ 70- ականնները նշանավորվեցին դպրոցի սաների ակտիվ մասնակցությամբ ավանդական և զանազան հոբելյանների հետ կապված հանրապետական մրցույթներին և փառատոներին։ Մասնակից աշակերտներից 25-ը արժանացան դափնեկրի, դիպլոմակրի և հաղթողի կոչման։ Սարաջյանի անվան երաժշտական դպրոցի սաները 80-ականներին մասնակցեցին ավանդական մրցույթներին, փառատոններին ու ստուգատեսներին և ճանաչվեցին հաղթողներ՝ 26 մենակատար, երգչախումբը, փողային գործիքների, ջութակահարների, թավջութակահարների անսամբլները։ 90- ականների անցումային շրջանի ծանր տարիներին էլ կրթօջախը շարունակեց իր առաքելությունը։ 1993 թ-ից սկսեց գործել երաժիշտ-մանկավարժների կամերային նվագախումբը, որի համերգները հաջողությամբ անցնում էին հանրապետության քաղաքներում և շրջաններում։

Դպրոցի առաջընթացին մեծապես նպաստել են Գեղունի Չթչյանը, Սերգեյ Արազյանը, Սերգեյ Քեչեկը, Դավիթ Զալյանը, Արա Բոգդանյանը, Սիգիզմունդ Ներսիսյանը, Գևորգ Աճեմյանը, Ռոբերտ Պետրոսյանը, Գևորգ Մուրադյանը։

Բաժիններ
--------

Երաժշտական դպրոցում գործում են հետևյալ բաժինները՝

* Դաշնամուր
* Լարային գործիքներ՝ Ջութակ, թավջութակ
* Վոկալ
* Կիթառ
* Ազգային գործիքներ՝ քանոն, դհոլ, դուդուկ, շվի, թառ, ուդ, սանթուր, ակորդեոն
* Փողային գործիքներ՝ ֆլեյտա, կլարնետ, սաքսոֆոն, շեփոր, գալարափող
* Հարվածային գործիքներ
* 3 երգչախումբ
* Պար
* Նկարչության խմբակներ
* Թատրոնի և ռեժիսուրայի բաժին

Շրջանավարտներ
-------------

* Զավեն Վարդանյան
* Սիմոն Տերյան
* Արաքսյա Դավթյան
* Ռուսլան Գալստյան

Ծանոթագրություններ
------------------

1. ↑  Երևանի երաժշտական և արվեստի դպրոցներ, Կոստանտին Սարաջևի անվան երաժշտական դպրոց

Արտաքին հղումներ
----------------

* Երաժշտական «կորպորատիվ»՝ երաժշտական դպրոցում
* Երբ երաժշտությունը հոգուդ մեջ է